Diari Oficial de la Generalitat Valenciana


Sumari del DOGV 7901, del 21-10-2016 (2016/7697)

RESOLUCIÓ de 14 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 185/15-EAE Carlet i 192/15-EAE Petrer.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7901

Data del DOGV
:   21-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7697


Data del document
:   14-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 185/15-EAE Carlet i 192/15-EAE Petrer. [2016/7697]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana els informes ambientals i territorials estratègics corresponents als expedients 185/15-EAE Carlet i 192/15-EAE Petrer.  
  
«Informe ambiental i territorial estratègic  
Expedient: 185/3438-JNA.  
Títol: modificació puntual número 7 del pla general de Carlet.  
Promotor: Ajuntament de Carlet.  
Autoritat substantiva: Comissió Territorial d'Urbanisme.  
Localització: Carlet (València).  
  
La Comissió d'Avaluació Ambiental, en sessió realitzada el 30 de març de 2016, va adoptar l'acord següent:  
  
Vista la proposta de l'informe ambiental i territorial estratègic de la modificació puntual número 7 del pla general de Carlet, en els termes següents:  
  
A) Documentació aportada  
Amb data 19 d'octubre de 2015 va entrar, en el Servei d'Avaluació Ambiental Estratègica, de la Subdirecció General d'Avaluació Ambiental, l'escrit de l'Ajuntament de Carlet per a iniciar el procés d'avaluació ambiental i territorial estratègica de la Modificació Puntual núm.7 del Pla General de Carlet, València.  
La sol·licitud s'acompanya del document inicial estratègic i de l'esborrany de la modificació. La documentació aportada, en format paper i digital, està d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
B) Planejament vigent  
El planejament vigent en el municipi és el pla general d'ordenació urbana de Carlet, aprovat definitivament el 19 d'abril de 2009 per resolució de la directora general d'Ordenació del Territori, per la qual s'esmenen les deficiències a què es refereix l'Acord de la Comissió Territorial d'Urbanisme de 20 d'abril de 2007 i es declara definitivament aprovat el pla general de Carlet, i publicat en el Butlletí Oficial de la Província de València el 13 desembre de 2007.  
El pla general de Carlet va obtindre declaració d'impacte ambiental condicionada (exp. 72/0744 LOD) amb data 19 d'abril de 2007 i, posteriorment, es van formular dues resolucions complementàries de data 28 d'abril de 2008 i 30 d'octubre de 2008. La publicació de la DIA es va realitzar amb data 28 d'abril de 2009 en el Diari Oficial de la Comunitat Valenciana.  
El pla general de Carlet estableix un total de sis unitats d'execució en sòl urbà, entre les quals no està l'àmbit objecte d'aquesta modificació.  
  
C) Modificació puntual núm. 7 del PGOU de Carlet: objecte i justificació  
L'objecte de la modificació proposada és atorgar la viabilitat legal necessària per a la gestió de l'àmbit en qüestió mitjançant la justa distribució de càrregues i beneficis i possibilitar així una posterior tramitació de les obres d'urbanització pendent d'execució. Per a això delimiten una unitat d'execució (UE) i una àrea de repartiment, coincident amb la UE, per a la determinació de l'aprofitament tipus, sense alterar cap paràmetre ni cap determinació d'ordenació física ja vigent, tant a nivell estructural com detallat.  
De la documentació presentada, es dedueix que la modificació proposada es justifica basant-se en les raons següents:  
1. L'àmbit de la modificació queda englobat en sòl urbà consolidat. El dit àmbit no va ser inclòs com a unitat d'execució en el vigent pla general per al desenvolupament integrat de l'actuació.  
2. L'any 1998 l'ajuntament ja va escometre l'obertura i la urbanització parcial dels carrers Estepar, el Comtat i Picasso, com a obra pública urgent a fi d'enllaçar aquests vials amb la resta del viari urbanitzat de l'adjacent Unitat d'Actuació núm. 4.  
3. Els propietaris afectats per la modificació van autoritzar a l'octubre de 1998 l'ocupació parcial dels seus terrenys pels esmentats vials, i van condicionar aquesta autorització a què en un futur poguera «formalitzar-se definitivament la justa distribució de beneficis i càrregues que es deriva de la delimitació d'unitat d'execució per a aquests terrenys».  
4. Després de la realització de les esmentades obres i per a culminar la gestió i la urbanització de l'àmbit queda pendent la delimitació d'una unitat d'execució i de la seua àrea de repartiment, així com la posterior programació i gestió de la dita unitat perquè en última instància puguen completar-se les obres d'urbanització pendent i les dotacions previstes per la vigent ordenació en el dit àmbit urbà, dotacions entre les quals està la zona verda i un xicotet tram viari de vianants.  
  
5. Es tracta d'un zona de vora de sòl urbà que tendeix a la degradació gradual.  
6. El sistema d'actuació aïllada, supeditat a la iniciativa particular, no ha resultat operatiu en els anys transcorreguts, i no és, a més, resolutiu de la gestió de la zona verda establida en el Pla vigent com a dotació pública (xarxa secundària).  
  
D) Característiques de la modificació puntual núm. 7 del PG de Carlet  
D.1. Àmbit de l'actuació  
L'àmbit de l'actuació s'ubica en el nord-est del municipi de Carlet, en el sòl urbà residencial del vigent pla general, concretament en la zona d'eixamplament. La delimitació de la unitat d'execució inclou una única illa edificable formada entre els carrers Pablo Picasso, el Comtat, Sant Jaume i Estepar, junt amb el sòl dotacional perimetral limítrof funcionalment vinculat, un total de 3.004,50 m².  
  
Actualment, els terrenys de l'àmbit de la modificació estan vacants d'edificació i rodejats per un rastell provisional situat en el límit físic de les obres d'urbanització parcial realitzades en 1998. L'esmentat rastell es correspondria, en principi, amb el límit exterior de les voreres a executar dins de les obres d'urbanització pendent.  
  
D.2. Característiques  
La proposta consisteix a:  
Establir l'ordenació detallada de l'àmbit i mantindre inalterada la xarxa secundària de dotacions, les alineacions i rasants, els usos, els tipus detallats i els paràmetres i les condicions d'edificació vigents per a la zona d'ordenació afectada.  
La superfície de la unitat d'execució és de 3.004,50 m², dels quals 1.241,47 m² corresponen a la parcel·la edificable, 1.599,31 m² als vials i 163,72 m² a la zona verda.  
Els vials es corresponen amb els àmbits viaris pendents de cessió i urbanització (corresponents als carrers Picasso, Estepar i Comptat) i el vial de vianants interior que separa l'illa de la xicoteta zona verda.  
  
La zona verda és de xarxa secundària i limítrofa amb l'illa edificable, no obstant això, no compleix els requisits establits per la LOTUP per a les zones verdes, però es tracta així perquè està qualificada com a tal en el Pla General i es troba vinculada a aquest.  
  
D.3. Determinacions urbanístiques  
En la versió preliminar de la modificació número 7 del pla general de Carlet, en els documents amb eficàcia normativa, es proposa:  
La modificació de l'apartat 4 de l'article 2.3.4. de les normes urbanístiques del vigent pla general de 2007, per a introduir la nova unitat d'execució denominada SUD-RES. Unitat d'execució carrers Pablo Picasso, el Comtat, Sant Jaume i Estepar.  
Introduir la nova fitxa de planejament i gestió de la unitats  
Modificar els plans d'ordenació, tant estructural com detallada que afecten aquesta modificació.  
  
En la proposta es manté la superfície de la Unitat d'Execució (3.004,50 m²) i l'edificabilitat (6.207,35 m²t), la qual cosa genera un aprofitament tipus de 2,06619 m²t/m²s. L'àmbit de l'àrea de repartiment és coincident amb el de la unitat d'execució i haurà d'executar-se tota la urbanització de la unitat. La càrrega corresponent a la zona verda i al carrer de vianants haurà de ser equidistribuida entre les parcel·les afectades, igual que l'aprofitament tipus existent en la unitat delimitada.  
  
E) Consultes  
Per part de l'òrgan ambiental, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
 Administració pública consultada Consulta Informe  
1 Servei Territorial d'Urbanisme València 05.11.2015 27.01.2016  
2 SDG d'Ordenació del Territori i Paisatge - Servei d'Infraestructura Verda i Paisatge 05.11.2015 14.03.2016  
3 SDG d'Ordenació del Territori i Paisatge - Servei d'Ordenació del Territori (PATRICOVA) 05.11.2015 18.12.2015  
  
  
F) Identificació i valoració dels possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d) i 51.1 de la LOTUP.  
Realitzada l'anàlisi tècnica de la documentació presentada i consultada la cartografia temàtica de la Conselleria, s'observa que l'àmbit de la modificació afecta, exclusivament, sòl urbà del vigent pla general d'ordenació urbanística de Carlet.  
El Servei Territorial d'Urbanisme de València, en el seu informe, rebut amb data 27 de gener de 2015, posa de manifest el següent:  
La modificació afecta l'ordenació estructural, ja que tracta de delimitar una nova àrea de repartiment, per això l'aprovació definitiva de l'instrument de planejament correspondrà a la Comissió Territorial d'Urbanisme.  
No es realitza cap afectació a la resta de paràmetres físics de planejament i, per tant, no s'altera el model territorial ni altres determinacions del pla general vigent.  
Conclou que, des de la visió de les competències urbanístiques del dit servei, de la modificació número 7 del pla general de Carlet no es derivaran efectes significatius sobre el medi ambient, mentre es respecten les següents observacions que han d'incorporar-se en el document de planejament prèviament a la seua aprovació definitiva:  
S'haurà de realitzar, de conformitat amb l'article 75.3 de la LOTUP, una anàlisi de l'àrea urbana homogènia on s'insereix la unitat d'execució per a justificar que en els terrenys inclosos en unitats d'execució en sòl urbà, l'aprofitament de cada unitat d'execució té un valor semblant, sense que existisca una diferència, en més o en menys, superior al 15 %, respecte a l'aprofitament urbanístic mitjà de l'àrea urbana homogènia en què estan inclosos. En la dita anàlisi, es considera convenient, detectar si es produeixen altres situacions semblants a la que origina la modificació número 7 del pla general.  
  
D'acord amb l'article 22 del Reial Decret Legislatiu 7/2015, pel qual s'aprova el Text Refós de la Llei de Sòl i Rehabilitació Urbana, i l'article 34 de la LOTUP, la documentació de l'instrument d'ordenació haurà d'incloure informe o memòria de sostenibilitat i de viabilitat econòmica.  
El Servei d'Ordenació del Territori emet informe, rebut amb data 20 de novembre de 2015, i manifesta que, en matèria de risc d'inundació, l'actuació proposada no està afectada per aquest risc, de conformitat amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana.  
El Servei d'Infraestructura Verda i Paisatge, en l'informe de data 14 de març de 2016, considera que, analitzada la documentació aportada i l'estat de tramitació de l'estudi de paisatge del pla general de Carlet, la delimitació de la unitat d'execució i àrea de repartiment, proposada en la modificació puntual número 7 del PG de Carlet, no tindrà incidència en el paisatge i, per tant, no resulta necessària l'elaboració d'un instrument de paisatge per a la seua tramitació.  
Finalment, indicar que el pla especial davant del risc sísmic a la Comunitat Valenciana (Decret 44/2011, de 29 d'abril, del Consell) estableix que el municipi de Carlet presenta una intensitat sísmica de 8 (EMS), per a un període de retorn de 500 anys, per la qual cosa la planificació haurà de considerar l'elaboració d'un pla d'actuació municipal davant del risc sísmic. Per aqueix motiu, es considera que en els instruments de planejament, en aquest cas, de desenvolupament del planejament, s'hauran d'arreplegar les consideracions tècniques que, des de la legislació sectorial, s'apliquen amb vista a minimitzar els riscos sísmics, en particular, en la normativa sísmica d'aplicació (NCSR-02) per a les construccions i edificacions.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol mitjançant la Llei 21/2013, de 9 de desembre, d'Avaluació Ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
H) Proposta d'acord  
Analitzada la proposta de modificació puntual número 7 del pla general de Carlet, cal considerar que la dita actuació quedaria emmarcada en l'article 46.3 de la LOTUP per considerar que es tracta d'una modificació menor del pla general.  
Per això, segons estableix l'article 51.2.b de la LOTUP, d'acord amb els criteris de l'annex VIII de la dita llei, la proposta de modificació puntual número 7 del PG de Carlet no té incidència significativa en el model territorial del dit municipi, no produeix increment significatiu en el consum de recursos; no suposa afectació sobre elements del patrimoni natural i cultural, ni sobre el risc d'inundació i, havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta de modificació puntual número 7 del Pla General de Carlet no presenta efectes significatius sobre el medi ambient.  
  
D'acord amb allò que s'hi ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 7 del pla general de Carlet, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació del pla d'acord amb la normativa sectorial, amb el compliment de les determinacions següents:  
1. La redacció del document de planejament haurà d'introduir, prèviament a l'aprovació definitiva, els informes i l'anàlisi sol·licitada pel Servei Territorial d'Urbanisme de València.  
2. S'hauran d'arreplegar les consideracions tècniques que, des de la legislació sectorial, s'apliquen amb vista a minimitzar els riscos sísmics, en particular, en la normativa sísmica d'aplicació (NCSR-02) per a les construccions i edificacions.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'haguera procedit a l'aprovació de la modificació puntual número 7 del pla general de Carlet en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
ANNEX 1  
Proposta de modificació núm. 7 del pla general de Carlet  
  
Situació actual - Terrenys afectats per la modificació  
 núm. 7 PG de Carlet  
Classificació de sòls vigent PG Carlet -   
situació àmbit modificació núm. 7 PG  
  
  
Delimitació de la unitat d'execució -   
modificació núm. 7 PG Carlet  
  
  
  
Òrgan competent  
La comissió d'avaluació ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista de tot això, la Comissió d'Avaluació Ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 7 del pla general de Carlet, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
  
Notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique per al seu coneixement i efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 30 de març de 2016.- El secretari de la Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
Número d'expedient: 192-2015-EAE.  
Objecte: modificació número 29 del pla general.  
Promotor: Ajuntament de Petrer.  
Autoritat substantiva: Comissió Territorial d'Urbanisme d'Alacant.  
  
Localització: Petrer (Alacant).  
  
La Comissió d'Avaluació Ambiental, en sessió realitzada el 30 de març de 2016, va adoptar l'acord següent:  
  
Vista la proposta de L'informe ambiental i territorial estratègic de la modificació núm. 29 del pla general de Petrer, en els termes següents:  
  
Amb data 2 de novembre de 2015 es va rebre de l'Ajuntament de Petrer la sol·licitud d'inici de l'avaluació ambiental i territorial estratègica de la modificació puntual número 29 del pla general, acompanyada de document inicial estratègic i document de planejament (modificació).  
  
  
Documentació aportada  
El 2 de novembre de 2015 es rep de l'Ajuntament de Petrer la següent documentació en format paper i en format digital, CD: document inicial estratègic i document de planejament (modificació).  
  
El 23 de novembre de 2015 es va remetre a l'Ajuntament de Petrer comunicació d'obertura d'expedient i aclariment respecte a la redacció donada a l'apartat k de l'article 6.9 de les normes urbanístiques i la correcció d'una sèrie d'errors en la documentació presentada.  
El 2 de desembre de 2015 l'Ajuntament remet nova documentació amb els aclariments i correccions sol·licitades. La nova documentació es remet en format paper i format CD: document inicial estratègic i document de planejament (modificació).  
  
Planejament vigent  
El pla general del municipi de Petrer, d'acord amb la documentació presentada, es va aprovar definitivament per la Comissió Territorial d'Urbanisme d'Alacant el 30 de gener de 1998. Sobre aquest es va emetre declaració d'impacte ambiental acceptable amb condicions de 2 d'octubre de 1997.  
D'acord amb la documentació remesa la regulació de les condicions de parcel·lació en el pla general vigent es conté en els articles següents de les normes urbanístiques:  
Article 6.16. Sòl no urbanitzable comú tipus AB (NUCA/NUCB):  
3. Condicions de parcel·lació: els plans especials establiran les condicions de parcel·lació, i regirà mentrestant el que disposa la disposició addicional tercera de la Llei 4/1992 de sòl no urbanitzable.  
Article 6.17. sòl no urbanitzable comú tipus CD (NUCC/NUCD):  
3. Condicions de parcel·lació:  
- Per al sòl tipus C, la parcel·la existent mínima per a habitatge unifamiliar serà de 5.000 m²s.  
- Per al sòl tipus D, la parcel·la existent mínima per a habitatge unifamiliar serà de 10.000 m²s.  
- En qualsevol altre cas, les condicions de parcel·lació s'ajustaran a la legislació autònoma d'aplicació.  
- Parcel·la mínima per a altres usos (de nova construcció): 10.000 m².  
Si la parcel·la estiguera edificada legalment, les condicions de parcel·lació serà l'existent per als usos no industrials, per a usos industrials la parcel·la tindrà una superfície mínima de 10.000 m².  
Article 6.18. Sòl no urbanitzable comú tipus E (NUCE):  
3. Condicions de parcel·lació: parcel·la mínima de 20.000 m² per a tots els usos.  
  
  
Full 1.1. Pla núm. 2 Ordenació estructural: règim i gestió del sòl. Sòls afectats per modificació amb estrela groga: tipus A i B (NUCA/NUCB) color roig intens i suau, tipus C (NUCC) color rosa, tipus D (NUCD) color gris fosc.  
  
  
Full 1.2. Pla número 2 ordenació estructural: règim i gestió del sòl. Sòls afectats per modificació amb estrela groga: tipus A i B (NUCA/NUCB) color roig intens i suau, tipus C (NUCC) color rosa, tipus D (NUCD) color gris fosc.  
  
Esquerra: full 2. Pla número 2. ordenació estructural: règim i gestió del sòl. Sòls afectats per modificació amb estrela groga: tipus D (NUCD) color gris fosc i tipus E (NUCE) color gris clar.  
Dreta: pla municipi Petrer amb localització zona pla núm. 2.  
  
  
Objecte de la modificació  
L'objecte de la modificació és canviar el règim de parcel·lació del sòl no urbanitzable comú amb la finalitat d'evitar la formació de nuclis de població.  
El règim de parcel·lació del sòl no urbanitzable comú està regulat en les normes urbanístiques en els articles 6.16 (tipus A i B: NUCA/NUCB), 6.17 (tipus C i D: NUCC/NUCD) i 6.18 (tipus E: NUCE).  
  
La superfície afectada és de 1.569,97 ha. Els tipus A i B són 10 àrees rurals (A) amb una superfície de 138,15 ha i la seua àrea d'influència (B) amb una superfície de 49,40 ha. Són agrupacions de cases disperses entorn de certs nuclis primitius. El criteri seguit en l'ordenació és no desvirtuar la naturalesa tradicional, condicions mínimes d'urbanització i creixement nul o mínim, només el necessari per a la seua ordenació.  
  
Els tipus C i D inclouen franja situada a l'oest del municipi, entre l'autovia i la cota 550 m aproximadament. La C comprén 166,20 ha i la D 1.118,03 ha. No té valors especials per a la seua protecció i alguns presenten problemes geomecànics i d'erosió, i s'han limitat els usos genèricament admesos en la legislació urbanística per al sòl comú a fi d'evitar implantacions a través de declaracions d'interés comunitari que desvirtuen el seu caràcter.  
El tipus I inclou zona amb ubicació estratègica per al futur desenvolupament urbà del municipi a curt-mitjà termini, amb la finalitat d'albergar equipaments i infraestructures de recreació, expansió i dotacions pròpies i compatibles amb la classificació de sòl no urbanitzable. Comprén una superfície de 98,18 ha.  
La modificació pretén canviar el règim de parcel·lació i afegir a l'article 6.9 de les normes urbanístiques que regula les condicions generals per a totes les categories del sòl no urbanitzable un nou apartat, K que, d'acord amb l'esmena rebuda el 2 de desembre de 2015, quedaria:  
  
«Article 6.9. Condicions generals per a totes les categories del sòl no urbanitzable  
[?]  
k) Les parcel·lacions, divisions i segregacions en sòl no urbanitzable es regiran per la legislació que siga aplicable i es compliran, a més, les condicions següents:  
1. La parcel·la mínima serà l'establida per les presents normes urbanístiques per a cada tipus de sòl.  
2. El nombre màxim de parcel·les que es poden obtindre en una parcel·lació, divisió o segregació, serà igual al nombre enter resultant de l'arrel quadrada de la superfície real de la finca (segons mesurament i inscrit en el Registre de la Propietat) dividit per 5.000 m²s; i han de tindre cada una d'aquestes una superfície mínima igual a la inicial dividida pel nombre màxim de parcel·les que és possible obtindre o, en el cas que queden per sota del nombre màxim de parcel·les a segregar, la resta de finca matriu serà indivisible.  
3. Les llicències de parcel·lació, divisió o segregació que s'atorguen faran constar la condició d'indivisible de les finques rústiques resultants o la superfície mínima en què es poden subdividir o segregar per a evitar que per fraccionament successiu s'eludisca el compliment de la regla anterior. Aquesta condició es farà constar en escriptura pública que s'atorgue i s'inscriurà en el Registre de la Propietat.»  
Igualment es pretén adaptar al que estableix l'article 197.b de la LOTUP la parcel·la mínima per a l'habitatge unifamiliar per al sòl no urbanitzable tipus C, modificant l'article 6.17.3 de les normes urbanístiques que quedaria com segueix:  
«Article 6.17. Sòl no urbanitzable comú tipus CD (NUCC/NUCD):  
3. Condicions de parcel·lació:  
- Per al sòl tipus C, la parcel·la existent mínima per a habitatge unifamiliar serà de 10.000 m²s.  
- Per al sòl tipus D, la parcel·la existent mínima per a habitatge unifamiliar serà de 10.000 m²s.  
- En qualsevol altre cas, les condicions de parcel·lació s'ajustaran a la legislació autònoma d'aplicació.  
- Parcel·la mínima per a altres usos (de nova construcció): 10.000 m².  
Si la parcel·la estiguera edificada legalment, les condicions de parcel·lació serà l'existent per als usos no industrials, per a usos industrials la parcel·la tindrà una superfície mínima de 10.000 m².»  
  
Justificació de la modificació  
D'acord amb la documentació aportada: la conveniència i l'oportunitat naix del nou règim legal sorgit amb l'entrada en vigor de la LOTUP, respecte dels actes de divisió o segregació de finques en terrenys rústics quan donen lloc a parcel·les inferiors a la unitat mínima de cultiu, en haver-se derogat la disposició addicional 3a de la Llei 4/1992.  
  
La normativa actualment aplicable a les parcel·lacions en finques rústiques es conté específicament en l'article 230 de la LOTUP, que no conté una salvaguarda semblant a la regulada en la norma derogada, la qual cosa possibilita la pràctica de divisions o segregacions que tinguen com a finalitat l'edificació i que, encara complint la superfície mínima exigible per a realitzar aquesta, suposen un risc de formació de nuclis de població amb la problemàtica que d'això es deriva com s'ha evidenciat en experiències ocorregudes en aqueix terme municipal segons s'indica en la documentació presentada, la qual cosa aconsella modificar les normes urbanístiques del pla general per a recuperar, via planejament, la regla anteriorment vigent.  
Amb anterioritat a l'entrada en vigor de la LOTUP, a més de complir-se allò que s'ha indicat respecte a les parcel·les mínimes en el planejament municipal vigent (articles 6.16, 6.17 i 6.18 anteriorment citats), havia de complir-se el que disposa la disposició addicional tercera de la Llei 4/1992, de 5 de juny, de la Generalitat, de Sòl No Urbanitzable, segons la redacció donada per la Llei 2/1997, de 13 de juny, i que es mantenia vigent d'acord amb la disposició derogatòria de la Llei 10/2004, de 9 de desembre, de la Generalitat, del Sòl No Urbanitzable. La referida disposició addicional tercera establia: «La llicència per a dividir o segregar exigirà una superfície mínima en les parcel·les resultants de major extensió com més s'augmente el nombre de finques respecte a les abans existents. Si no augmenta el nombre de finques, per haver-hi simultània agregació a limítrofes de porcions segregades, només s'exigirà complir la regla 1a anterior. Si el nombre final de finques s'augmenta en una, s'exigirà en cada una d'aquestes una superfície mínima del doble de 5.000 metres quadrats; si s'augmenta en dos, del triple d'aqueixa magnitud, i així successivament» normes que a judici de l'ajuntament salvaguardaven el risc de formació de nuclis de població.  
No obstant això, la disposició derogatòria única de la Llei 5/2014, de 25 de juliol, de la Generalitat, D'ordenació del territori, urbanisme i paisatge, ha derogat expressament la disposició addicional 3a de la Llei 4/1992, i queda el règim legal de les parcel·lacions del sòl rústic circumscrit a la regulació continguda en l'article 230 de la LOTUP que no conté una salvaguarda semblant a la derogada. Així mateix, s'aprofita l'oportunitat per a adaptar la parcel·la mínima per a habitatge unifamiliar previst en l'article 6.17 de les normes urbanístiques del pla general en sòl no urbanitzable comú tipus C (5.000 m²s) a l'article 197.b de la LOTUP, que regula la superfície mínima de la parcel·la per a habitatge unifamiliar aïllat que mai serà inferior a 1 hectàrea (10.000 m²s).  
  
  
Consultes realitzades  
Per part d'aquesta direcció general s'ha sotmés a consultes en la documentació inicial remesa, d'acord amb el que disposa l'article 51 de la LOTUP, a fi de determinar els efectes significatius en el medi ambient, d'acord amb els criteris exposats en l'annex VIII de la dita llei.  
  
Per això, tenint en consideració les característiques de la modificació presentada i els aspectes ambientals en què pot incidir, es consulta les administracions següents:  
  
Consulta Informe Administració consultada  
21.12.2015 07.03.2016 Servei d'Infraestructura Verda i Paisatge, Conselleria d'Habitatge, Obres Públiques i Vertebració del Territori.  
21.12.2015 25.01.2016 Servei d'Ordenació del Territori, Conselleria d'Habitatge, Obres Públiques i Vertebració del Territori.  
21.12.2015 Servei de Vida Silvestre, Conselleria d'Agricultura, Medi Ambient, Canvi Climàtic i Desenvolupament Rural.  
21.12.2015 Servei d'Ordenació i Gestió Forestal, Conselleria d'Agricultura, Medi Ambient, Canvi Climàtic i Desenvolupament Rural.  
21.12.2015 Servei de Gestió d'Espais Naturals Protegits, Conselleria d'Agricultura, Medi Ambient, Canvi Climàtic i Desenvolupament Rural.  
21.12.2015 Direcció Territorial d'Alacant, Conselleria d'Agricultura, Medi Ambient, Canvi Climàtic i Desenvolupament Rural (terrenys agrícoles).  
21.12.2015 20.01.2016 Servei Territorial d'Urbanisme d'Alacant. Conselleria d'Habitatge, Obres Públiques i Vertebració del Territori  
  
  
Els informes rebuts junt amb l'informe ambiental i territorial estratègic es publicaran en la pàgina web següent:  
http://www.citma.gva.es/ca/web/evaluacion-ambiental-y-territorial/buscador-por-municipios  
  
- Informe del Servei d'Ordenació del Territori (21.05.2015): s'informa que l'actuació proposada no està afectada per risc d'inundació.  
  
- Informe del Servei Territorial d'Urbanisme d'Alacant (20.01.2016): s'informa que la regulació proposada per a les parcel·lacions en sòl no urbanitzable comú no contravé el que estableix la LOTUP, en implicar una regulació més restrictiva que l'establida en la llei. En conseqüència, des del punt de vista de les competències d'aqueix servei territorial, no s'adverteix que la proposta contravinga la normativa urbanística d'aplicació.  
- Informe del Servei d'Infraestructura Verda i Paisatge (07.03.2016): s'informa que la modificació no tindrà incidència significativa en el paisatge del municipi, ja que es preserva el patró parcel·lari del sòl rural, així com la resta de condicions existents en el planejament vigent per a la gestió del sòl no urbanitzable. Per això, considerant que no s'alterarà el caràcter del paisatge configurat a partir del planejament vigent, no resulta necessària l'elaboració d'un instrument de paisatge per a la seua tramitació.  
  
Identificació i valoració dels possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d) i 51.1 de la LOTUP.  
La redacció donada a l'apartat k de l'article 6.9 de les normes urbanístiques, d'acord amb l'esmena de la documentació remesa el 2 de desembre de 2015, suposaria el següent: el règim de parcel·lació proposat en la modificació evitaria l'aparició de parcel·les amb grandària inferior a 10.000 m², i com major siga la parcel·la inicial a segregar, major serà la superfície de la parcel·la mínima. Suposaria que si la parcel·la inicial es divideix en un nombre inferior al màxim que es pot obtindre d'acord amb la redacció donada, i una o més quedaren amb la superfície mínima, la resta, de superfície major a la mínima, serien indivisibles. D'aquesta manera mai hi hauria una segregació o divisió en parcel·les amb superfície inferior a la mínima, 10.000 m², per a l'edificació o qualsevol altra activitat. Igualment estableix que, la condició d'indivisible de les finques rústiques resultants o la superfície mínima en què es poden subdividir o segregar, s'inscriga en el registre de la propietat per a evitar incomplir la norma per fraccionaments successius.  
  
La modificació, amb la introducció de l'apartat K en l'article 6.9 en les normes urbanístiques, pretén evitar la formació de nuclis de població, i s'estima que aquesta mesura, en evitar parcel·les inferiors a 10.000 m² en les segregacions, contribuirà a evitar-ho. Igualment el fet que la resta de la finca matriu quede com indivisible pot afavorir igualment la no formació de nucli de població al no poder segregar-se de nou.  
La mesura proposada en la present modificació no és una garantia completa que vaja a evitar la formació de nuclis de població ni tampoc per a evitar l'edificació en parcel·les amb superfície inferior a la parcel·la mínima del planejament, encara que sí que pot ajudar a aconseguir-ho (mesura dissuasòria, preventiva).  
La LOTUP té una regulació diferent de la donada per la disposició addicional tercera de la Llei 4/1992 derogada, però estableix regulacions per a evitar la parcel·lació amb finalitat de l'edificació en sòl no urbanitzable (article 230.2.a) i estableix que la superfície mínima de la parcel·la per a habitatge unifamiliar i aïllat no siga inferior a 1 ha. En el vigent planejament (article 197.b) la parcel·la mínima en algun cas (5.000 m², NUCC tipus C) és inferior a aquesta superfície pel que és recomanable la seua revisió i adaptació a la nova regulació de la LOTUP abans citada.  
L'actual regulació en el planejament de parcel·les mínimes de 10.000 m² i, fins i tot 20.000 m², contribueix a evitar la formació de nuclis de població, així com també la modificació proposada, encara que no ho garanteix per complet, i pot ser més eficaç en aquest sentit l'establiment de distàncies mínimes entre les edificacions, nombre màxim d'habitatges en un radi determinat, etc.  
En tot cas, la modificació proposada no varia de manera important la situació respecte a l'actual, atés que la parcel·la mínima per a edificació, continua sent la mateixa en quasi tots els casos, però sí que suposa una millora en el sentit que la parcel·la mínima de segregació no serà inferior a 10.000 m², i a més impedeix la segregació de les restes de finca matriu en el cas que el nombre de parcel·les siga inferior al màxim que es pot obtindre.  
La modificació no incideix substancialment en el model territorial i es tracta d'una modificació no substancial del planejament, la parcel·la mínima establida en el planejament municipal en vigor no es modifica, excepte en el cas del sòl no urbanitzable tipus C. Les característiques de la modificació del pla no fan que puga presentar efectes negatius significatius ambientals.  
Respecte a les característiques dels efectes i de l'àrea afectada:  
Els sòls no urbanitzables sobre els quals es planteja la modificació afecten terrenys forestals estratègics, i en xicoteta mesura (sòl tipus A i B, NUCA/ NUCB a Caprala) espais inclosos en Xarxa Natura 2000 (LIC i ZEPA Serres de la Foia de Castalla). També es veurien afectats en molt xicoteta mesura xicotetes porcions de SNUC de l'àmbit del paisatge protegit Serra del Maigmó i Serra del Sit i de la zona de protecció de zones humides Embassament d'Elda.  
No obstant tot això, no s'estima que tinga efectes substancialment diferents dels que planteja la regulació de planejament vigent que va ser avaluada, encara que sí que suposa una millora respecte a aquest, i en conseqüència a nivell de pla, estratègic, no s'estima que puga tindre efectes ambientals negatius respecte als factors abans referits ni a altres com el paisatge.  
En conclusió, no es considera que puga tindre efectes negatius significatius ambientals, sense perjuí que puguen haver-hi mesures més eficaces per a evitar la formació de nuclis de població.  
  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol mitjançant la Llei 21/2013, de 9 de desembre, D'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el text refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
Proposta d'acord  
Segons estableix l'article 51.2.b de la LOTUP, avaluada la modificació puntual número 29 del pla general de Petrer (Alacant), i havent tingut en compte les consultes realitzades i vist que no té incidència significativa en el model territorial ni suposa afectació al patrimoni natural, es pot concloure que el procediment d'avaluació simplificada és suficient per a determinar que la modificació no presenta efectes significatius sobre el medi ambient.  
D'acord amb allò que s'hi ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 29 del pla general de Petrer (Alacant), d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació d'acord amb la seua normativa sectorial.  
Tot això sense perjuí que es recomana que s'estudie la possible adopció de mesures addicionals que pogueren ser més eficaces per a evitar la formació de nuclis de població com les indicades en el present informe.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'haguera procedit a l'aprovació de la modificació en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista de tot això, la Comissió d'Avaluació Ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 29 del pla general de Petrer, per considerar que no té efectes significatius en el medi ambient.  
Notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique per al seu coneixement i efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 30 de març de 2016.- El secretari de la Comissió d'Avaluació Ambiental: José del Valle Arocas.»  
  
València, 14 de setembre de 2016.- El director general de Medi Natural i d'Avaluació Ambiental: Antoni Marzo i Pastor.